Nick Hækkerup (S), 2013-04-10:
... først og fremmest et spørgsmål om jura, og hvis vi holder os tæt til juraen, så vil jeg henvise til forsvarschefens redegørelse, hvoraf det fremgår: »De tolke, som de danske enheder anvender i Afghanistan, har enten været stillet til rådighed via en aftale mellem Danmark og Storbritannien eller mellem forsvaret og et amerikansk civilt firma.
Således har Danmark eller forsvaret ikke haft et direkte kontraktforhold til de lokalt ansatte tolke og dermed ikke et generelt arbejdsgiveransvar.« Men hele pointen her er, at vi jo ikke holder os tæt til juraen, men at vi siger, at her er der også et etisk og moralsk ansvar, hvor vi ikke vil lade nogen i stikken.
Det har jeg ved flere lejligheder givet udtryk for og senest jo i mit brev til Forsvarsudvalget forud for samrådet om forsvarets anvendelse af tolke den 2. april.
I den forbindelse kan jeg så benytte lejligheden til at nævne, at regeringen vil intensivere dialogen med vores samarbejdspartnere, først og fremmest Storbritannien, om den fremadrettede håndtering af lokalt ansatte tolke og andre lokalt ansatte.
En tæt dialog med Storbritannien vil være afgørende for, at de tolke, som dansk forsvar anvender og har anvendt i Afghanistan, er og har været ansat af en myndighed – eller et firma fra de pågældende lande, for så vidt angår de amerikanske tolke.
Indsatsen i Afghanistan handler, synes jeg, om at hjælpe afghanerne til grundlæggende selv at tage vare på sikkerheden i deres eget land og for deres egne borgere.
Det er jo også derfor, vi bruger mange ressourcer på at uddanne soldater og politibetjente.
Det er et vigtigt arbejde, som vi også fortsætter med de kommende år, og foruden vores soldaters indsats bliver Afghanistan jo den største enkeltmodtager af ulandsbistand fra Danmark.
Jeg synes, at vi kan glæde os over det fælles mål, nemlig at sikre, at der ikke er nogen af de tolke, som Danmark har anvendt, der lades i stikken.
Det er jo rigtigt, at det selvfølgelig i sidste ende er en rent dansk beslutning.
Men jeg synes også, at det er rigtigt, at når man har haft et samarbejde som det, vi har haft med briterne, og når de anmoder om, at vi koordinerer, hvad vi gør her, ville det være underligt, hvis vi ikke gjorde det, herunder jo ikke mindst af hensyn til de tolke, der er tale om.
[Lydudfald]
... ske en evaluering.
Jeg synes, at det er naturligt, at man i forbindelse med større processer, som det her forløb jo har været, helt generelt sikrer sig, at man identificerer, hvad det er, der er sket, og gør nytte af sine erfaringer.
Hvorfor det?
Fordi jeg tror, at det er den måde, man bliver bedre på.
Det tror jeg i øvrigt gør sig gældende i mange af livets relationer, men i hvert fald bredt i den offentlige sektor, som er det, jeg har bedst kendskab til.
Jeg har ikke lagt mig fast på, hvilket indholdet eller hvilke temaer der skal være tale om i evalueringen.
Det er selvsagt et emne, som jeg jo også skal drøfte med forsvarschefen.
Jamen der er to elementer, og jeg synes, de bliver blandet sammen af spørgeren, med al respekt, nemlig: Hvad er der gået forud, hvad har der ligget?
Mit fokus er selvfølgelig i allerhøjeste grad på det fremadrettede.
Men vi har en forpligtelse til at finde ud af, hvordan vi så håndterer den situation.
Det er det fremadrettede perspektiv.
Det bagudrettede perspektiv er selvfølgelig det med at lave den evaluering, som jeg nævnte indledningsvis, og som jeg jo ikke kan sige hvad skal indeholde, al den stund at jeg endnu ikke ved det, som jeg også sagde indledningsvis.